Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2019/C 420/13)

Europa-Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang kan findes i Kommissionens DOOR-database.

ENHEDSDOKUMENT

»NOCCIOLA DEL PIEMONTE«/»NOCCIOLA PIEMONTE«

EU-nr.: PGI-IT-0305-AM03 — 5.4.2019

BOB () BGB (X)

1. Betegnelse

»Nocciola del Piemonte«/»Nocciola Piemonte«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Nocciola del Piemonte« eller »Nocciola Piemonte« er forbeholdt hasselnødder af sorten »Tonda Gentile Trilobata«. Nødden er helt eller delvis sfærisk med en trefliget hase; Nødderne er uens i størrelsen, som varierer mellem 17 og 21 mm; Skallen er af gennemsnitlig størrelse og har en dybbrun farve. Den er moderat skinnende, lettere dunet ved spidsen og har talrige, ikke særligt synlige streger. Selve kernen varierer i formen (kugleformet, tetraedrisk eller nogle gange oval) og farven er mørkere end skallen. Kernen er for det meste dækket af fibervæv, den har en ru overflade med mere eller mindre tydelige furer. Dens størrelse varierer mere end skallens. Perispermen er af gennemsnitlig tykkelse og forsvinder nemt ved ristning. Konsistensen er fast og sprød. Nødden har en meget fin og vedvarende smag og aroma, og udbyttet efter afskalning er 40-50 %.

Produkter, der bærer den beskyttede geografiske betegnelse »Nocciola del Piemonte« eller »Nocciola Piemonte«, sælges i følgende kategorier:

Hele hasselnødder med skal, som de er høstet. Den eneste forarbejdning er vask, fjernelse af fremmedlegemer ved sortering og tørring, som sikrer, at nødderne holder sig friske i længere tid.

Hele hasselnødder uden skal. Hele nødder, som er mørkere i farven end skallen. Nødden er ved en fysisk behandling befriet fra skallen men er stadig dækket af perispermen med fibre.

Ristede hasselnødder — hele eller delvist knækkede nøddekerner, hvor den ydre perisperm er helt eller delvist fjernet ved ristning.

Hakkede hasselnødder — fremstillet ved at hakke hele eller delvist knækkede nøddekerner efter ristning. Partikelstørrelsen varierer alt efter, hvor fint nødderne er hakket, men er i alle tilfælde mellem 1 og 12 mm.

Hasselnøddemel — fremstillet ved at male hele eller delvist knækkede nøddekerner efter ristning. Partikelstørrelsen varierer alt efter, hvor fint nødderne er malet, men er i alle tilfælde mellem 250 μm og 1 mm.

Hasselnøddemasse — fremstillet ved at male hele eller delvist knækkede nøddekerner efter ristning. Partikelstørrelsen varierer alt efter, hvor fint nødderne er malet, men er i alle tilfælde under 250 μm.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Hasselnødderne dyrkes i det beskyttede geografiske område, som er defineret i nedenstående afsnit 4. Beplantningerne er opført i et specielt register, som føres af kontrolorganet. Plantetætheden varierer mellem 200 og 500 planter pr. hektar. Planterne dyrkes som enkeltstammede træer eller som flergrenede buske. For beplantninger, som er anlagt, før dekretet om anerkendelse trådte i kraft den 2. december 1993, tillades en maksimal plantetæthed på 650 planter pr. hektar, dog således, at hvor planter går ud, må der ikke plantes nye, og at alle nye beplantninger efter rydning maksimalt må have en plantetæthed på mellem 200 og 500 planter pr. hektar.

Under alle omstændigheder er det maksimale udbytte på 3 500 kg/ha.

3.5. Særlige regler for udskæring, rivning eller emballering osv. af det produkt, som betegnelsen henviser til

Produkter med den beskyttede geografiske betegnelse »Nocciola del Piemonte« eller »Nocciola Piemonte« sælges i følgende kategorier:

a) Hele nødder: i poser fremstillet af et stof, der er egnet til salg i alle led, eller undtagelsesvist i løsvægt — dog kun i første del af markedsføringsfasen, dvs. i forbindelse med producentens salg til forarbejdnings- og/eller emballeringsvirksomhed.

b) Afskallede, ristede, knuste og færdigbearbejdede nødder: i emballage egnet til fødevarer. Produkterne i kategori b) skal være færdigpakket eller skal emballeres på salgstidspunktet. De hele nødder skal være pakket senest den 31. december året efter høsten.

3.6. Særlige regler for mærkning af det produkt, som betegnelsen henviser til

Mærkningen skal indeholde betegnelsen »Nocciola del Piemonte« eller »Nocciola Piemonte« efterfulgt af »Indicazione geografica protetta« eller »IGP«. Høståret skal fremgå på emballagen, når der er tale om hele hasselnødder med og uden skal.

Mærkningen for hele nødder uden skal samt ristede og/eller knuste hasselnødder skal omfatte EU's symbol for beskyttede geografiske betegnelser.

Når Nocciola del Piemonte/Nocciola Piemonte bliver anvendt som ingrediens i fødevarer, skal følgende ordlyd fremgå af mærkningen: »prodotto ottenuto esclusivamente da Nocciola del Piemonte o Nocciola Piemonte« (udelukkende fremstillet af »Nocciola del Piemonte« eller »Nocciola Piemonte«) eller »solo con »Nocciola del Piemonte« o »Nocciola Piemonte« IGP« (»kun med »Nocciola del Piemonte« eller Nocciola Piemonte« BGP).

Ligeledes kan »delle Langhe« (»fra Langhe«) fremgå af mærkningen, hvis nødderne udelukkende kommer fra beplantninger i det geografiske område Langhe fra følgende kommuner i provinserne Cuneo og Asti:

Provinsen Cuneo:

Albaretto della Torre, Arguello, Barolo, Belvedere Langhe, Benevello, Bergolo, Bonvicino, Borgomale, Bosia, Bossolasco, Camerana, Camo, Castelletto Uzzone, Castellino Tanaro, Castiglione Falletto, Castiglione Tinella, Castino, Cerretto Langhe, Cigliè, Cissone, Cortemilia, Cossano Belbo, Cravanzana, Diano d’Alba, Dogliani, Feisoglio, Gorzegno, Gottasecca, Grinzane Cavour, Igliano, La Morra, Lequio Berria, Levice, Mango, Marsaglia, Mombarcaro, Monesiglio, Monforte d’Alba, Montelupo Albese, Montezemolo, Murazzano, Neviglie, Niella Belbo, Paroldo, Perletto, Pezzolo Valle Uzzone, Prunetto, Roascio, Rocca Cigliè, Rocchetta Belbo, Roddi, Roddino, Rodello, Sale Langhe, Sale San Giovanni, Saliceto, San Benedetto Belbo, Santo Stefano Belbo, Serralunga d’Alba, Serravalle Langhe, Sinio, Somano, Torre Bormida, Torresina, Treiso, Trezzo Tinella og Verduno

For kommunerne: Alba, Barbaresco, Bastia Mondovì, Cherasco, Clavesana, Farigliano, Lequio Tanaro, Monchiero, Narzole, Neive, Niella Tanaro og Novello er det geografiske område området på højre side af floden Tanaro langs bjergene

For kommunerne: Castelnuovo di Ceva, Ceva og Priero er det geografiske område området på højre side af floden Cevetta langs bjergene indtil det sted, hvor den løber sammen med Tanaro. Derfra er det geografiske område området på højre side af floden Tanaro.

Provinsen Asti:

Bubbio, Cassinasco, Castagnole delle Lanze, Castel Boglione, Castel Rocchero, Cessole, Coazzolo, Loazzolo, Mombaldone, Monastero Bormida, Montabone, Olmo Gentile, Roccaverano, Rocchetta Palafea, San Giorgio Scarampi, Serole, Sessame og Vesime

For kommunerne Canelli og Calamandrana er det geografiske område området på højre side af floden Belbo.

Det er forbudt at knytte betegnelsen »Nocciola del Piemonte« eller »Nocciola Piemonte« til nogen anden betegnelse eller at tilføje adjektiver med undtagelse af benævnelsen af sorten »Tonda Gentile Tribulta«.

4. Kort angivelse af det geografiske områdes afgrænsning

Produktionsområdet for »Nocciola del Piemonte« og »Nocciola Piemonte« ligger i Piemonte-regionen, i de kommuner i provinserne Alessandria, Asti, Biella, Cuneo, Novara, Torino og Vercelli, hvor der produceres hasselnødder.

5. Tilknytning til det geografiske område

Det geografiske produktionsområde for »Nocciola del Piemonte« eller »Nocciola Piemonte« er bakket eller bjergrigt og dækker også områder for foden af bjergene i en højde på mellem 150 og 800 m over havets overflade. Området er generelt set ikke særlig frugtbart med hensyn til organisk materiale og mineralske næringsstoffer. Dette skyldes en betragtelig nedbørsmængde på cirka 900 mm årligt og meget stejle skrænter. Sammenlignet med andre områder i Piemonte giver disse karakteristika helt særlige jordbunds- og klimaforhold, som giver sorten Tonda Gentile Tribolata de bedste vækstbetingelser.

Fra det 19. århundrede frem til i dag har hasselnøddeproduktionen i Piemonte udelukkende koncentreret sig om sorten Tonda Gentile Trilobata, der udmærker sig ved, at perispermen er af middel tykkelse og nemt forsvinder ved ristning. Sorten har en fast og sprød konsistens og en fin og vedvarende smag og aroma. De kendetegn, som konfektureindustrien sætter mest pris på ved Nocciola del Piemonte/Nocciola Piemonte, er nøddens næsten runde form og den lave andel af aflange nødder, det store udbytte ved afskalning på helt op til 50 %, det høje udbytte ved ristning og den kendsgerning, at kernen er så nem at pille.

»Nocciola del Piemonte« eller »Nocciola Piemonte« dyrkes af sorten Tonda Gentile Trilobata, som kun kan udvikle de kommercielle og organoleptiske egenskaber, der har gjort nødden berømt, ved at blive dyrket i det afgrænsede geografiske område med magre jorder og store nedbørsmængder. Pga. sortens popularitet har man førhen forsøgt at dyrke den i andre områder af Italien, hvor der dyrkes hasselnødder. Dette har imidlertid ikke været nogen succes, da sorten ikke har kunnet tilpasse sig forholdene i disse områder og under alle omstændigheder ikke udvikler samme kommercielle og organoleptiske egenskaber som de hasselnødder, der dyrkes i oprindelsesområdet. »Nocciola del Piemonte« eller »Nocciola Piemonte« er blevet dyrket i det afgrænsede område siden midten af det nittende århundrede på grund af nøddens særlige organoleptiske egenskaber. Disse har bidraget til, at konfektureindustrien i Piemonte har opnået så stor berømmelse. Da de første industrialiserede konfekturefabrikker blev anlagt — både i Italien og i udlandet — i anden halvdel af det nittende århundrede, begyndte handlen med hasselnødder at blomstre i Piemonte. Førhen blev de få hundredetusinde kilo hasselnødder, der blev dyrket, købt af små, lokale konfekturevirksomheder til brug i chokoladeproduktion. Nødderne blev købt hele og afskallet af virksomhederne selv. De fremragende organoleptiske egenskaber ved Nocciola del Piemonte/Nocciola Piemonte betød, at nødderne hurtigt blev berømte inden for konfekturebranchen både i Italien og i udlandet. Allerede i begyndelsen af det tyvende århundrede blev nødderne faktisk eksporteret til adskillige lande i Europa som Schweiz, Tyskland, Belgien og Nederlandene, og til oversøiske destinationer som Chile, El Salvador og Japan.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den konsoliderede udgave af varespecifikationen findes på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Qualità« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all'esame dell'UE«.

(1) EUT L 179 af 19.6.2014, s. 17.